Hlina, Alojz, poslanec NR SR (2015-03-19):
Vážená pani predsedajúca, vážené kolegyne, kolegovia, vážení členovia vlády, na úvod dovoľte mi len povedať takú poznámku. Oceňujem iniciatívu kolegov z OĽaNO výnimočne. Ale to treba uznať, samého ma to zaujíma. A možno sa aj vrátime dozadu, lebo ja som to tu už, mimochodom, spomínal, keď udelili aj investičnú pomoc, dokonca dvojnásobnú, firme Mondi, tak tiež sa robili merania. Potom sa tam zistilo, že sa síce meralo, ale ten merač bol zrovna vtedy rozbitý. A to vám vedia potvrdiť aktivisti z Ružomberka. O tom sú záznamy. Tu podľa mňa, hej, niektoré skutočnosti sú na prokurátora a prokurátor by mal možno zisťovať, že ak niekto meral, tak mal merať. Nemal potom uviesť, že tam nemeral, lebo sa zistilo, že zrovna ten merač na nejakej škole čo bol umiestnený v tom čase merania, bol poškodený, že ho niekto údajne rozbil. To sú ináč fantastické veci. Takže verím, že to bude ešte zaujímavé, čo je schopný niekto prikryť. Ja budem interpelovať, ak dovolíte, pána Glváča, budem interpelovať pána Počiatka, pána premiéra a pána Kaliňáka. Znova len v zmysle tej štábnej kultúry ak sme raz zadefinovali, teda aj ja to rešpektujem, že tu budete štyria a vyospravedlňujete sa navzájom, tak tu aspoň tí štyria buďte. O to vás naozaj poprosím, to je fakt, už to zase neprekrúťte tak, že sa vrátime na začiatok. Dobre, čiže ak ste sa tu vyospravedlňovali navzájom, pán Vážny povedal, že tu budete štyria, tak by som bol naozaj rád, keby ste tu štyria boli, len pre tú štábnu kultúru, lebo toto je Národná rada Slovenskej republiky, zvykne sa tomu hovoriť aj parlament. Má to mať určité nastavenia. Tak verím, že kým skončím s interpelovaním pána Glváča, tak pán Počiatek sa vráti. Pán minister Glváč, chcem sa spýtať na jednu vec aj vo svetle aktuálnych informácií. Ja si nemyslím, že naša krajina... (Ruch v sále.) A už je tu, v poriadku všetko. Tak teda, pán Glváč, ja si nemyslím, a verím, že si to myslieť môžem, že je potrebné pre našu krajinu teraz kúpiť deväť vrtuľníkov. Ja si myslím, že naša krajina má ďaleko väčšie problémy, ako kupovať vrtuľníky za 400 mil. eur. (Reakcia z pléna.) Tak sa niekde objavuje tá informácia. Asi z niečoho nejaký podklad to tak je. (Reakcia z pléna.) Tak je to nejaký rámec. Ale, viete, keď je u nás rámec, tak u nás hrozí skôr opak. Ak sa teraz hovorí o 400 mil., to sú ohromné peniaze, nakoniec to bude 600 mil. Takže ak je rámec niečoho, tak to vôbec nič pre nás neznamená. No čiže ja si nemyslím, že Slovensko potrebuje deväť bojových vrtuľníkov. (Reakcia z pléna.) Black Hawk je bojový vrtuľník, viacúčelový bojový vrtuľník. Ale vo svetle dnešných informácií my sa dozvedáme, že my vlastne kupujeme bojové vrtuľníky, ktoré nebudú bojovať, lebo nemôžu bojovať. A to už je, dovoľte uviesť, trošku na hrane alebo za hranou. To je to, ako keby sme kúpili lietadlovú loď, ktorá nemá ten modul na to pristávanie, a bola by to výletná loď, čiže my kupujeme bojové vrtuľníky... (Reakcia z pléna.) Pán minister, prípadne nechajte ma dohovoriť, ja sa k tomu dopracujem, však môžete využiť právo, ktoré máte, a tak môžete reagovať hneď, nemusíte 30 dní čakať. Takže slovenská, táto biedna zúbožená krajina ide kúpiť deväť bojových vrtuľníkov Black Hawk. Je tam fantastická hudba Zimmera, Black Hawk Down. Ak je tam niečo fantastické, tak je to tá hudba k tomu filmu. Hej, je zrejmé, bojové vrtuľníky sa používajú na boje. A Slováci, tento biedny zúbožený ľud ide kúpiť deväť bojových vrtuľníkov, ktoré nemôžu bojovať, respektíve nemajú vybavenie na boj. To už je, by som povedal, hodné našej krajiny asi. A moja interpelácia je v tom, pán minister, či to náhodou nesúvisí s tým, že americký parlament síce schválil nákup deviatich bojových vrtuľníkov, ale bez schopnosti bojovať, preto, lebo vyjadruje určitú obavu zo spoľahlivosti Slovenska a jej čelných predstaviteľov nakladať s takýmto zariadením. Čiže nám síce tí Američania predali deväť vrtuľníkov alebo predajú deväť vrtuľníkov, ale nechcú nám do nich dať to vybavenie, s ktorým sa dá bojovať, lebo majú obavu o našej spoľahlivosti. Vo svetle dnešných aktuálnych súvislostí viete možno niektorí, o čom hovorím. Ak si ministerstvo myslí, že máme na to, aby sme kúpili deväť vrtuľníkov, to si ja teda vôbec nemyslím. Ja nevylučujem, že možno dva také vrtuľníky potrebujeme. Viete, keby to kupovala záchranná služba, hej, nech sa páči. Armáda Slovenskej republiky kupuje bojové viacúčelové vrtuľníky, ktoré nemôžu bojovať. To mi príde naozaj ako absurdné, pán minister. A v tom je tá interpelácia, či súvisí alebo nesúvisí to s našou spoľahlivosťou. (Ruch v sále.) Pán Šebej, vy to nemusíte kontrolovať. Ja viem, že vy rozumiete aj pektínom v jablku, a rozumiete aj bojovým vrtuľníkom. A tým vrtuľníkom nerozumiem. Ja som jednoduchý chlapec z Oravy, ktorý sa na to pýta otázkou: Armáda Slovenskej republiky ak kupuje za ohromné peniaze bojové vrtuľníky, ktoré nemôžu bojovať, v čom je zmysel toho? Dobre? (Reakcia z pléna.) Ďakujem pekne. Interpelujem pána Počiatka. Robíme určité konanie do budúcna, kde chceme dokumentovať, ako sa veci zvyknú u nás nakoniec meniť. A chcem interpelovať, aby ste, pán minister, dali naceniť bežný meter diaľničného profilu na štandardnom základe, teda nie mostnej konštrukcie. Predstavme si trebárs vašu slávnu R jednotku, ktorá bola v zásade stavaná na rovine, pričom vyšla taká cesta drahšie ako v Alpách. Ale to nevadí. Ja chcem mať potvrdené z vášho ministerstva, z čoho pozostáva bežný meter diaľnice a ako kalkulujete teda tie jednotkové ceny na tento bežný meter. Neviem, či sa chápeme? Totiž my ideme robiť taký pokus, my ten bežný meter diaľnice v dĺžke osemnásť metrov, taký, myslím, má byť, ideme postaviť na Námestí SNP. Dá sa to veľmi rýchlo postaviť. Ľudia si myslia, bežný meter diaľnice na bežnom profile, čo to je. To nie je dokopy nič. To je štrk, nejaké tie dve-tri fólie, dva druhy betónu, navrchu asfalt a potom maľujete. Ale ja sa pýtam, aby sme to potom mohli dostať do toho kontrastu, pán minister, aby sme to mali verifikované, čo hovorí ministerstvo dopravy na to, z čoho pozostáva bežný meter diaľnice a ako vy prípadne kalkulujete tie náklady. A verte, ľudia, občania tejto krajiny, že tak sa dozviete mimoriadne zaujímavé situácie, že zistíte, že bežný meter diaľnice nie je práve až tak nákladná vec. Naša vláda sa rozhodla predať svojim občanom meter diaľnice. Teraz ideme do bratislavského obchvatu a budeme kukať, budú nám vypadávať oči z jamiek, za čo sa ten bežný meter necení na ministerstve dopravy. Interpelujem pána premiéra. Znova, vychádzajúc z toho, že človek má určité penzum, ktoré chce objať, tak ja potrebujem pomôcť. Ak slovenský štát, Slovenská republika zaplatila niekde na úrovni 3 mil. eur z peňazí našich, vašich, našich všetkých tu, to neboli ani Čislákove peniaze, ani Zvolenskej peniaze, ani peniaze pána Počiatka, to boli peniaze daňových poplatníkov, zaplatila približne 3 mil. eur na to, aby im niekto poradil, že majú zbúrať funkčnú nemocnicu a na jej mieste majú postaviť novú nemocnicu, i keď vzdušnou čiarou kilometer odtiaľ majú skelet nefunkčnej nemocnice. Ešte raz, sa spýtam, či si pán priemer myslí, že táto rada stála za 90 mil. korún, lebo v zásade poradcovia za peniaze nás daňových poplatníkov poradili vláde, že má zbúrať funkčnú nemocnicu, ktorej stavby sa dajú adaptovať trebárs na starobinec, a na tom mieste má postaviť novú nemocnicu, ale nie to, že má zbúrať nefunkčný skelet inej nemocnice, ktorá sa nedá nijako adaptovať a ktorú tak či tak bude treba deštruovať. Bude tu treba odviezť. Prípadne mi poraďte, znova opakujem, nechcem sa nikoho dotknúť, možno to nechápem, ja priznávam, že ja som sa nikdy na nič nehral, že to neviem zvládnuť, nuž poraďte mi, v čom je logika tohto celého poradenstva. A poslednú otázku, interpeláciu mám na pána Kaliňáka. Ja žasnem nad ústretovosťou k niekomu. To, ako SMER kryje VÁHOSTAV, je podľa mňa bezprecedentná vec. Chcem povedať, dvadsiateho tretieho, to znamená, keď VÁHOSTAV oznámi, ako to zreštrukturalizuje, tak my budeme čakať na výsledok tej reštrukturalizácie pred sídlom strany SMER, aby sme tú sumu, ktorou uspokojí veriteľov, tam zaznamenali, a urobíme všetko pre to, aby ste presne toľko percent dostali vo voľbách. Je úplne fantastické, čo stvárate, ako to prikrývate celé. Ale mňa v tejto veci zaujíma iná vec. Ako je možné, že na cestnej mostnej konštrukcii je už reklama na obchodné centrum PHAROS, ktoré ešte ani neexistuje a už tam ma reklamu. Viete, to sú veci, ktoré vás nútia sa zamyslieť. Všimnite si napríklad značenie nejakej golfovej predajne v Digital Parku. To je lepšie značené ako Žilina. V Bratislave máte horšie značenie smeru na Žilinu ako predajňa golfu v Digital Parku. To vám garantujem. Proste si títo ľudia dokazujú cez toto, čo dokážu. Nuž ale najväčší expert a Yossarian je v tomto Široký, ktorý už má reklamu na obchodné centrum, ktoré ešte neexistuje, ale už má na cestnej mostnej konštrukcii obrovskú reklamu toho centra PHAROS. A ja sa pýtam, koniec koncov to by súviselo aj s vami, ako je možné to namaľovať, to je maľovaná reklama na mostnej konštrukcii, podľa akého zákona to je, kto to povolil, kto to dovolil, či tam niekto vyhodnocoval alebo nevyhodnocoval vplyv na cestnú premávku, lebo je to precedens. Ja som ešte nikde nevidel obrovskú reklamu namaľovanú na moste na nejaký komerčný subjekt. V Bratislave, ako je IKEA, PHAROS ešte nestojí, ale tá reklama už je namaľovaná na moste. Kto by nebral reklamu na moste, však, to, že vám niekto dovolí tu podpornú konštrukciu mostu krásnu pomaľovať? Tak je zvykom pred voľbami načierno tam lepiť plagáty. Tu si to niekto vybavil legálne. A ja chcem vedieť, kto to je. To je tá interpelácia na pána Kaliňáka, kto kedy vydal to rozhodnutie a ako vyzerá to rozhodnutie, poprosím priložiť to do kópie, lebo to rozhodnutie ma mimoriadne zaujíma, lebo vytvára obrovský precedens. Ďakujem pekne.